Posisie van Mapungubwe in Suid-Afrika
Koördinate: 22°11′33″S 29°14′20″O﻿ / ﻿22.19250°S 29.23889°O﻿ / -22.19250; 29.23889
2003 (27ste Sessie)
Mapungubwe was 'n belangrike nedersetting in die Limpopoprovinsie wat die middelpunt van 'n pre-Shonakoninkryk was en wat dele van die hedendaagse Botswana en Zimbabwe ingesluit het. Die nedersetting wat tussen 1000 n.C. en 1300 n.C. 'n bloeitydperk beleef het, is vandag 'n wêrelderfenisgebied, nasionale wildtuin en argeologiese terrein.
'n Duisend jaar gelede, in die middel van Europa se Donker Eeue, het 'n merkwaardige nedersetting diep in Suider-Afrika 'n goue era beleef. By Mapungubwe, waar die Limpoporivier en die Shashe-rivier ineenvloei, het 'n hoogs gesofistikeerde nasie gewoon, die voorvaders van vandag se Masjona-groep. Hulle het in ivoor en goud handel gedryf met Sjina, Egipte en Indië. Vandag vind ons dit bykans ongelooflik dat so 'n vlak van globalisering destyds al kon plaasvind.
Die terrein is reeds in 1933 ontdek en word sedertdien deur die Universiteit van Pretoria opgegrawe.
Die gemeenskap van Mapungubwe het vernuftige ambagsmanne gehad wat delikate goue juwele gemaak het, asook pottebakkersware met 'n duidelike Sjinese invloed. Die klein renostertjie op die foto is gemaak uit suiwer goud, en was vasgespyker (met piepklein handgemaakte spykertjies van 1 mm lank) teen 'n stuk hout. Die nasie het ook met koper en yster gewerk, met graan geboer (sorghum, boeremanna en bone) en het beeste en skape aangehou.
Argeologiese uitgrawings dui aan dat Mapungubwe reeds lank voor Groot Zimbabwe en Thulamela (in die Krugerwildtuin) bestaan het. Daar word gespekuleer dat 'n meteoriet in die 13de eeu moontlik klimaatsveranderinge en droogte in die Limpopoprovinsie (soos dit vandag genoem word) veroorsaak het, en dat Mapungubwe se inwoners toe noordwaarts getrek het.
Die nasionale kulturele skat van die Mapungubwe-versameling word tans permanent uitgestal by die Universiteit van Pretoria in die Mapungubwe Museum. Die uitstalling bevat 'n groot verskeidenheid materiaal, insluitend die beroemde goue renostertjie, 'n goue septer, bak en ander goue ornamente. Daar is ook koper, yster, ivoor en glaskrale, 'n Sjinese vaas en keramiekware. Die uitstalling is in die Ou Kunste-gebou (wat self ook 'n nasionale monument is).
Ontsluit van "https://af.wikipedia.org/w/index.php?title=Mapungubwe&oldid=1359473"	Kategorieë: LimpopoArgeologiese vindplekke in Suid-AfrikaBewaringsgebiede in Suid-AfrikaWêrelderfenisgebiede in Suid-Afrika	Navigasie-keuseskerm
العربيةCatalàDanskDeutschEnglishEspañolSuomiFrançaisहिन्दीHrvatskiItaliano日本語ქართულიनेपालीNederlandsNorsk bokmålOccitanPolskiPortuguêsSrpskohrvatski / српскохрватскиSvenska中文	Wysig skakels	Die bladsy is laas op 5 Junie 2015 om 15:48 bygewerk.